โฆษก กต. แจงการตั้งคำของบประมาณปี 65  เป็นไปตามความจำเป็น ประหยัด และเพื่อประโยชน์ทางราชการและของประชาชนไทย
นายธานี แสงรัตน์ อธิบดีกรมสารนิเทศและโฆษกกระทรวงการต่างประเทศ ชี้แจงกรณีการตั้งคำของบประมาณประจำปี พ.ศ.2565 ของกระทรวงการต่างประเทศ ว่าไม่สอดคล้องกับสถานการณ์ปัจจุบัน โดยระบุว่า กระทรวงการต่างประเทศ คำนึงถึงผลกระทบของโควิด-19 ต่อประเทศ โดยได้ของบในรายการที่จำเป็นต่อการปฏิบัติภารกิจในต่างประเทศ โดยเฉพาะ การคุ้มครองและดูแลคนไทยในต่างประเทศ และคำนึงถึงความประหยัด คุ้มค่า เหมาะสม         ส่วนการตั้งคำของบรถยนต์ประจำตำแหน่งทั้ง 12 คัน เป็นการขอเพื่อทดแทนคันเดิม ซึ่งมีอายุเกินเกณฑ์ที่กำหนด ในปีงบประมาณ 2564 และได้ชะลอการตั้งคำขอรายการนี้ทั้งหมด แต่ในปีงบประมาณ 2565 รถยนต์ดังกล่าวจะมีอายุถึง 10 ปี ซึ่งจะเสื่อมสภาพตามอายุ เสียค่าใช้จ่ายซ่อมแซมบำรุงรักษาสูงมาก เป็นภาระงบประมาณ ทั้งนี้ เป็นไปตามระเบียบสำนักนายกรัฐมนตรีที่ระบุว่า รถยนต์ประจำตำแหน่งที่มีอายุการใช้งานไม่น้อยกว่า 6 ปี ให้จัดหารถคันใหม่ทดแทนได้ นอกจากนี้ วงเงินเป็นไปตามมติคณะรัฐมนตรี ซึ่งระบุขนาดเครื่องยนต์และราคาตามที่สำนักงบประมาณกำหนด         ส่วนการปรับปรุงซ่อมแซมอาคารสถานที่ กระทรวงการต่างประเทศ มุ่งเน้นงานดูแลคุ้มครองคนไทย และรองรับการปฏิบัติภารกิจต่าง ๆ  ขณะที่ งบจัดซื้อครุภัณฑ์ เช่น ตู้แช่ไวน์ของสถานเอกอัครราชทูต ณ กรุงมะนิลา และเครื่องอุ่นจานของสถานเอกอัครราชทูต ณ กรุงออสโล เป็นเครื่องใช้ในภารกิจจัดเลี้ยงรับรองทางราชการ โดยของเดิมใช้งานมานานกว่า 20 ปี ซึ่งราคาค่าครุภัณฑ์และค่าใช้จ่ายที่เกี่ยวข้อง มีวงเงินแตกต่างตามค่าครองชีพและราคามาตรฐานของประเทศนั้น ๆ โดยกระทรวงการต่างประเทศ ได้กำชับให้สถานเอกอัครราชทูตที่เกี่ยวข้องพิจารณาใช้งบเท่าที่จำเป็น และคำนึงถึงหลักประหยัดเป็นสำคัญมาโดยตลอด